Yrjö Penttilä (liikenneneuvos)

Yrjö Hugo Johannes Penttilä (23. helmikuuta 1903 Messukylä – 10. elokuuta 1982 TampereYrjö Penttilän muistokirjoitus. Linja-auto-lehti 4/1982, s. 36–37. Helsinki: Linja-autoliitto, 1982.) oli suomalainen liikennöitsijä, yrittäjä ja yritysjohtaja, joka sai liikenneneuvoksen arvonimen.

Penttilän vanhemmat olivat Vihtori Penttilä ja Iida Maria Kari ja puoliso vuodesta 1938 Senja Karinoja, aiemmin Loskin. Vihtori Penttilä oli muuttanut Pattijoelta Pohjois-Pohjanmaalta Tampereelle vuonna 1898 ja työskenteli Frenckellin paperitehtaassa.Jari Kurkinen: Tähtivuori & Penttilä 1926–1961. Linjavaunu-vuosikirja 7/2021, s. 10–19. Mäntsälä: Bussiliikenteen Tutkimusseura ry, 2021. 

Yrjö Penttilä kävi kansakoulun ja oli sen jälkeen valurinoppilaana.  Ajotodistuksen hän sai armeijassa, palvellessaan autopataljoonassa. Oltuaan armeija-ajan jälkeen ensin vuoden ajan autonkuljettajana Veljekset Kosteikon linja-autoyrityksessä hän perusti vuonna 1926 Vihtori Tähtivuoren kanssa liikennöintiyrityksen, jonka liiketoiminta laajeni seuraavilla vuosikymmenillä. Avoin yhtiö Tähtivuori & Penttilä liikennöi viiden kilometrin linjaa Tampereen Keskustorilta silloin vielä Messukylän kuntaan kuuluneeseen Koivistonkylään. Vuonna 1937 yhtiö alkoi ajaa Tampereen keskustasta Härmälän lentoasemalle. Linjaliikenteen ohella Tähtivuori & Penttilä harjoitti myös tilausajoja aina ulkomaita myöten.

Vuosina 1938–1939 Yrjö Penttilä johti neuvotteluja, joiden tuloksena syntyi viiden Tampereelta Pohjois-Satakuntaan ja Etelä-Pohjanmaalle liikennöineen yrittäjän muodostama yhtiö Länsi-Linjat keväällä 1939. Vaikka Penttilältä itseltään ei tullut liikennettä uuteen yhtiöön, hän työskenteli sen yhtiön toimitusjohtajana alusta saakka vuoteen 1969 asti. Vuodesta 1974 kuolemaansa saakka hän oli yhtiön hallituksen puheenjohtaja.Yrjö Penttilän muistokirjoitus, Linja-auto-lehti 4/1982. Penttilä hankki omistukseensa vuonna 1946 myös Viinikan Auto -yhtiön ja oli pitkään sen toimitusjohtaja ja hallituksen puheenjohtaja. Viinikan Auto oli alun perin ollut Viinikan ja Nekalan kaupunginosien asukkaiden muodostama osakeyhtiö.

Vuonna 1948 perustettu Tampereen kaupungin liikennelaitos laajensi toimintaansa voimakkaasti ja otti yksityisiltä liikennöitsijöitä itselleen linjan toisensa jälkeen.Vuonna 1950 Tähtivuori & Penttilä menetti Tampereen keskustorin ja Härmälän lentoaseman välisen linjan TKL:lle. Yrjö Penttilän yhtiökumppani Vihtori Tähtivuori kuoli vuonna 1950. Vuonna 1951 Vihtori Tähtivuoren poika Voitto Tähtivuori erosi yhtiöstä, muutti Helsinkiin ja oli myöhemmin osakkaana sikäläisessä Metsälän Linja Oy:ssä. Vuonna 1955 Senja ja Yrjö Penttilä lunastivat Vihtori Tähtivuoren perikunnan osuuden yhtiöstä, jonka uudeksi nimeksi vaihtui Penttilä & Kumpp. Maaliskuun lopussa 1961 Koivistonkylän linja siirtyi Penttilältä Tampereen kaupungin liikennelaitokselle ja Penttilä & Kumpp. -yhtiön toiminta päättyi.

TKL otti Viinikan Auton koko siihenastisen liikenteen hoitoonsa vuoden 1954 alussa, minkä jälkeen Viinikan Auto alkoi ajaa Tampereelta Ylöjärven Vuorentaustaan. Viinikan Auto fuusioitiin Länsi-Linjoihin vuonna 1974.Matti Viitaniemi: Länislinjat Oy 1939–1989, s. 224–226. Tampere: Länsilinjat Oy, 1989. ISBN 951-952-90057-0-9.

Penttilällä oli useita alansa luottamustoimia. Jo vuonna 1928 hänet valittiin vastaperustetun Linja-autoliikennöitsijäin Liiton Tampereen osaston luottamustehtäviin. Vuodesta 1935 hän toimi liiton hallituksen jäsenenä ja vuodesta 1936 Matkahuolto Oy:n hallituksen jäsenenä. Hän oli useita vuosia myös Autoliikenteen Työnantajaliiton hallituksen jäsen. Hänen harrastuksiinsa kuului muun muassa toiminta Messukylän Lions Clubissa. Liikenneneuvoksen arvonimen hän sai vuonna 1976. Yrjö Penttilän muistokirjoitus, Linja-auto-lehti 4/1982.

Lähteet

Luokka:Suomalaiset yrittäjät
Luokka:Suomalaiset yritysjohtajat
Luokka:Vuonna 1903 syntyneet
Luokka:Vuonna 1982 kuolleet